ปภ. เร่งช่วยเหลือผู้ประสบวาตภัยในพื้นที่ 12 จังหวัดให้ครอบคลุมทุกด้าน
กรมป้องกันและบรรเทาสาธารณภัย เร่งช่วยเหลือผู้ประสบวาตภัยในพื้นที่ 12 จังหวัดให้ครอบคลุมทุกด้าน       นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ตั้งแต่วันที่ 7 พฤษภาคม 2562 ถึงปัจจุบัน ทำให้มีพื้นที่ได้รับผลกระทบจากพายุฝนฟ้าคะนองและลมกระโชกแรง 12 จังหวัด ได้แก่ อุตรดิตถ์ ขอนแก่น มหาสารคาม นครสวรรค์ อุบลราชธานี กาญจนบุรี แพร่ สกลนคร อุดรธานี น่าน แม่ฮ่องสอน และสมุทรสาคร รวม 20 อำเภอ 39 ตำบล 101 หมู่บ้าน บ้านเรือนประชาชนได้รับผลกระทบ 1,069 หลัง ทั้งนี้ กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้น รวมถึงจัดเจ้าหน้าที่สำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนที่ได้รับความเดือดร้อนจากสถานการณ์ภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง เพื่อประสานให้การช่วยเหลือโดยด่วนต่อไป